《绛都春 上元后日逢抱真生日，次吴梦窗韵》
清代·吴湖帆

香温翠暖。问谁处、锦幄华镫庭院。丽日上元，佳节春回，梅花苑。

琼枝吹月飞红片。缀点额、新妆人面。宝钗楼上，金簧并奏，玉徽徐按。

休管。天街共戏，任蛾闹舞，著冠儿颠转。破泪笑声，携手狂歌，情何限。

倾杯欢喜团圞宴。散焰火、凭高遥看。夜阑银烛摇梁，影红乳燕。